PROKAL.CO, Tangah malam lampu wadah Amat -ngaran asal sambat nang manulis, pajah. Maka malam tu cuaca tarasa panas, apalagi wadah badiam Amat ni tatutup barataan nang maulah wadahnya bediam kadap.
Supaya ada cahaya, Amat behahar mancari lilin gasan panarangan. Tapi lilin nang dicari rupanya habis. Handak kaluar ka warung jalas tutup barataan, ngarannya haja tangah malam.
Kadap kada ada panarangan maulah nyamuk hibak tarbang. Amat galisah guring. Satumat-satumat kekanak sikung tu duduk di muka rumah kesah handak manjauhi nyamuk.
Tapi di luar rumah nyamuk rupanya magin hibak. Amat kada tahan haur menapuk lawan mangaruk awak nang diigut nyamuk.
Amat magin galisah. Inya harus dapat panarangan supaya nyamuk di wadahnya guring bakurang.
Bapikir nang kaya apa supaya ada panarangan di wadahnya guring. Mata Amat nang tatuju ka motor lalu bapikir manjurung motor tu ka wadahnya guring.
Beakal kesahnya Amat. Motor nang ditunjul ka wadahnya guring tu lalu dihidupinya. Takajut kuitan Amat mandangar suara mesih motor nang pina nyaring banar tumatan wadah Amat guring.
"Apa nang ikam ulah Mat," takun kuitannya nang masuk ka wadah Amat guring.
"Ulun menyetel motor bah," sambat Amat.
"Gasan apa ikan menyetel motor tangah malam. Maka di dalam kamar pulang," takun kuitannya.
"Anu bah, ulun manyetel lampu motor ni biar terang wadah ulun guring. Jadi kada benyamuk," ujar Amat.
"Nah kepintaran ikam. Wadah ikam guring terang, tapi rumah gibak wan asap motor. Lakasi kaluarkan motor tu," hamuk kuitan Amat. (oke/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn